FI Euroopan unionin virallinen lehti CE 88/227

(2004/C 88 E/0231)

KIRJALLINEN KYSYMYS E-0800/04

esittäjä(t): María Bergaz Conesa (GUE/NGL) komissiolle

(11. maaliskuuta 2004)

Aihe: Doctor Moliner de Serra -sairaala Valenciassa ja jätevesien käsittely

Doctor Moliner de Serra -sairaala Valenciassa on jo vuoden ajan laskenut puhdistamattomia käymäläjäte-vesiä ja muita erittäin saastuttavia jätevesiä erääseen Calderonan luonnonpuistossa sijaitsevaan notkoon. Jätevedet ovat saastuttaneet pohjavettä useissa lähteissä, joista suuri osa alueen asukkaista ottaa juomavetensä.

Jätevesien laskeminen tällä tavalla näin pitkän ajan ja niiden haitallisuus ja mahdollinen vaarallisuus ympäristölle ja ihmisten terveydelle osoittavat kuinka vähän toimivaltaiset viranomaiset (Valencian itsehallintoalueen hallitus) ovat kiinnostuneet ratkaisemaan tätä ongelmaa.

Voiko komissio pyytää tietoja sairaalan käsittelemättä laskemien jätevesien koostumuksesta?

Voiko komissio selvittää, noudatetaanko yhdyskuntajätevesien käsittelystä annettua direktiiviä 98/15/EY (1) ja pohjaveden suojelemisesta tiettyjen vaarallisten aineiden aiheuttamalta pilaantumiselta annettua direktiiviä 80/68/ETY (2)?

Voiko komissio varmistaa, onko edellä mainittujen lähteiden vesi juomakelpoista ihmisten käyttöön tarkoitetun veden laadusta annetun direktiivin 98/83/EY (3) mukaisesti?

Mihin toimiin komissio aikoo ryhtyä varmistaakseen yhteisön lainsäädännön ja erityisesti edellä mainittujen direktiivien asianmukaisen ja tinkimättömän noudattamisen tässä vakavassa asiassa?

Margot Wallströmin komission puolesta antama vastaus

(21. huhtikuuta 2004)

Riippuen siitä, millaiset olosuhteet tarkalleen ottaen ovat, arvoisan parlamentin jäsenen mainitseman sairaalan päästöille tarvitaan todennäköisesti lupa Espanjan viranomaisilta yhteisön ympäristölainsäädännön edellyttämällä tavalla.

Kyseisen alueen juomaveden suhteen voidaan todeta, että sen on täytettävä vaatimukset, jotka määritellään ihmisten käyttöön tarkoitetun veden laadusta 3. marraskuuta 1998 annetussa neuvoston direktiivissä 98/83/EY edellyttäen, että yhtäkään mainitun direktiivin 3 artiklassa vahvistetuista poikkeuksista ei voida soveltaa. Kyseisessä direktiivissä vahvistetaan juomavedelle asetetut erityisvaatimukset, joissa edellytetään muun muassa, että juomavedestä ei saa löytyä lainkaan E-kolibakteeria.

Yhdyskuntajätevesien käsittelystä 21 päivänä toukokuuta 1991 annetun neuvoston direktiivin 91/271/ETY (4) mukaisesti jäsenvaltioiden on varmistettava, että kaikissa taajamissa, joissa asukasvastine-luku (avl eli mittayksikkö, joka vastaa yhden ihmisen yhden vuorokauden aikana tuottamaa keskimääräistä orgaanisen kuormituksen määrää) on enemmän kuin 2 000, on käytössä jäteveden keruu- ja käsittelyjärjestelmä. Pienemmissä taajamissa, joissa jätevedet kerätään, ne käsitellään asiaankuuluvalla tavalla. Saatavilla olevien tietojen mukaan Serran asukasvastineluku on alle 2 000, joten direktiivissä 91/271/ETY säädetty velvoite ei koske tätä taajamaa.

Yhdyskuntajätevedet voivat sisältää aineita, jotka sisältyvät pohjaveden suojelemisesta tiettyjen vaarallisten aineiden aiheuttamalta pilaantumiselta 17 päivänä joulukuuta 1979 annetussa neuvoston direktiivissä 80/68/ETY esitettyyn luetteloon II (esimerkiksi fosfori ja raskasmetallit).

Direktiivissä 80/68/ETY edellytetään, että jäsenvaltioiden on saatettava ennakkotarkastuksen alaisiksi ja luvanvaraisiksi sellaiset saastepäästöt ja jätteiden käsittely, joiden voidaan epäillä aiheuttavan pohjaveden pilaantumista (5 artikla). Direktiiviin sisältyy myös edellä mainittuun velvoitteeseen liittyviä edellytyksiä tutkimusten, lupien, valvonnan ja tiedostojen pitämisen osalta (7—16 artikla).

Komissio aikoo sen vuoksi pyytää tietoja Espanjan viranomaisilta kyetäkseen paremmin arvioimaan tapausta ja harkitsemaan, miten se voi edetä asiassa.

(1) EYVL L 67, 7.3.1998, s. 29.

(2) EYVL L 20, 26.1.1980, s. 43.

(3) EYVL L 330, 5.12.1998, s. 32.

(4) EYVL L 135, 30.5.1991, direktiivi sellaisena kuin se on muutettuna 27 päivänä helmikuuta 1998 annetulla komission direktiivillä 98/15/EY.